Diari Oficial de la Generalitat Valenciana


Sumari del DOGV 9415, del 30-08-2022 (2022/7813)

RESOLUCIÓ de 15 de març de 2022, del director general de Qualitat i Educació Ambiental, per la qual es formula la declaració d'impacte ambiental del projecte de planta d'emmagatzematge i valorització d'RAEE, al polígon industrial els Catxapets, carrer de Castalla, número 18, 03080 del terme municipal de Crevillent. Expedient: (1864137) 891-2751 UIH.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9415

Data del DOGV
:   30-08-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/7813


Data del document
:   15-03-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Crevillent
    * impacte ambiental

RESOLUCIÓ de 15 de març de 2022, del director general de Qualitat i Educació Ambiental, per la qual es formula la declaració d'impacte ambiental del projecte de planta d'emmagatzematge i valorització d'RAEE, al polígon industrial els Catxapets, carrer de Castalla, número 18, 03809 del terme municipal de Crevillent. Expedient: (1864137) 618-8906 KLP. [2022/7813]  
  
«Declaració di impacte ambiental  
Expedient: (1864137) 989-9296 FTH.  
Títol: Planta d'emmagatzematge i valorització d'RAEE.  
Promotor: Recuperaciones ByH, SAU.  
Òrgan substantiu: Ajuntament de Crevillent.  
Referència de l'òrgan substantiu: 2018/MAMB\_DA/00068.  
Localització: polígon industrial els Catxapets, carrer de Castalla, núm. 18, 03436 Crevillent.  
NIMA: 8983511876.  
  
Descripció del projecte  
L'empresa Industrias Recuperaciones ByH, SAU, promou un projecte de planta d'emmagatzematge i valorització d'RAEE no perillosos. El projecte ocupa 691 m², dels quals 555 m² són part d'una nau industrial i 136 m² són part del pati annex a l'edificació. La instal·lació se situa al polígon industrial els Catxapets, carrer de Castalla, núm. 18 € 03436, del terme municipal de Crevillent, amb la classificació d?«industrial aïllada - INA», segons el certificat de l'ajuntament.  
L'activitat comprén la recepció, pesatge, emmagatzematge temporal i valorització dels diferents tipus d'RAEE.  
Se sol·licita l'emmagatzematge de:  
- CAT3 Equips d'informàtica i telecomunicacions.  
- CAT4 Aparells electrònics de consum i panells fotovoltaics.  
- CAT5 Aparells d'enllumenat (amb excepció de les lluminàries domestiques).  
- CAT6 Eines elèctriques i electròniques (amb excepció de les eines industrials fixes de gran envergadura).  
- CAT 9 Instruments de vigilància i control.  
- CAT 10 Màquines expenedores.  
Se sol·licita l'emmagatzematge i valorització de:  
- Monitors i pantalles LED (200136-23 i 160214-23).  
- Llums led (200136-32 i 160214-32).  
- Grans aparells (200136-42 i 160214-42).  
- Xicotets aparells (200136-52 i 160214-52).  
- Panells fotovoltaics (160214-71).  
L'activitat es realitzarà exclusivament a l'interior de la nau, dotada de paviment formigonat i impermeabilitzat, amb reixetes estanques de recollida de vessaments. Per a la realització de l'activitat es disposa d'una zona de recepció (62,78 m²), zona de pesatge amb bàscula (25,25 m²), zona de valorització amb bancs de treball (75,6 m²) i zona d'emmagatzematge amb prestatgeries i recipients adequats al tipus de residu que han de contindre (195,11 m²) i zona d'oficines, lavabos i vestidor. L'accés a la instal·lació està restringit a personal autoritzat i es disposa d'una zona de control i circuit tancat de videovigilància. El pati, que no s'utilitza en l'activitat, està formigonat i cobert per un porxe i envoltat per una tanca.  
El procés és el següent:  
- Recepció i verificació que els RAEE estan lliures d'objectes i residus impropis.  
- Pesatge i trasllat al magatzem. El transport dels RAEE es podrà realitzar mitjançant un carretó elevador.  
- Valorització, empaquetatge, etiquetatge i retorn al magatzem. La valorització es realitzarà en els bancs de treball i l'emmagatzematge es realitzarà ordenadament, sense mescla de components que dificulten les valoritzacions de gestors autoritzats de residus en passos posteriors.  
  
- Pesatge i retirada per gestor autoritzat de residus no valoritzables en la instal·lació i residus valoritzats.  
La llista de maquinària i equip declarats és:  
- Bàscula.  
- Carretó elevador  
- Prestatgeries i gàbies metàl·liques  
- Bancs de treball.  
Es disposa de nombroses gàbies i contenidors habilitats i identificats mitjançant el seu corresponent cartell identificatiu per a l'emmagatzematge per separat dels RAEE. La capacitat d'aquests varia entre 1 i 2 m³, estant formats per una estructura metàl·lica o polietilé d'alta densitat, antivessaments. Una vegada que s'aconseguisca la capacitat estipulada de cadascun dels contenidors o depòsits, el contingut d'aquests serà retirats per un gestor de residus autoritzat.  
La capacitat inicial de procés de la planta serà de 250 tones a l'any (1 t/diària). El magatzem té una grandària de 195 m². No declara el pes dels residus que s'emmagatzemen. L'alçària d'emmagatzematge, declarat en el càlcul de la càrrega de foc de la instal·lació, és d'1,2 m, per la qual cosa el volum màxim d'emmagatzematge declarat és de 234 m³.  
  
  
Tramitació administrativa  
Amb data 7 de maig de 2019, l'Ajuntament de Crevillent va donar trasllat a aquest òrgan ambiental de la sol·licitud d'avaluació d'impacte ambiental ordinària del projecte. Aquesta adjunta:  
- Certificat d'exposició pública i d'al·legacions.  
- Certificat favorable de compatibilitat urbanística.  
- Projecte de llicència ambiental i estudi acústic.  
- Estudi d'impacte ambiental i document de síntesi.  
D'acord amb el certificat remés, l'òrgan substantiu va realitzar la informació pública de l'expedient mitjançant anunci en el BOP de la província d'Alacant núm. 235, d'11 de desembre de 2018, per un termini de 30 dies i tràmit d'audiència als veïns immediats per un termini de 10 dies. No consta que durant aquests terminis s'hagen presentat al·legacions.  
  
Consideracions ambientals  
L'activitat se situarà en sòl urbà industrial que disposa de tots els serveis urbanístics. No es preveuen afeccions a la Xarxa Natura 2000 i a altres espais protegits i segons el PATRICOVA no té risc d'inundació. No es preveu realitzar construccions ni excavacions, per la qual cosa no hi haurà afeccions al patrimoni cultural.  
L'elecció de la ubicació es basa en qüestions de disponibilitat de sòl industrial en la zona amb una nau.  
L'activitat no utilitza més recursos naturals que els proporcionats per les xarxes públiques de proveïment del polígon industrial. El procés productiu no utilitza aigua. Les aigües pluvials procedeixen de les cobertes de la nau i són abocades a la xarxa de sanejament. Les aigües residuals de la instal·lació són d'ús humà i són abocades a la xarxa de clavegueram. Les zones d'emmagatzematge dels RAEE disposen de reixetes estanques per a la recollida de vessaments.  
No es preveuen emissions a l'atmosfera, abocaments a llits públics o al litoral o filtracions al sòl. Cap dels residus admesos produeix olors o es descompon en substàncies que produïsquen olors.  
Els residus que genera són les parts valoritzades i no valoritzables en la instal·lació dels residus gestionats, els residus generats per la mateixa activitat i els residus assimilables a urbans. Els residus generats per l'activitat i els productes de l'activitat seran retirats per gestors autoritzats. Els residus d'envasos es consideraran residus de l'activitat. Els residus sòlids assimilables a residus domèstics seran recollits pels serveis municipals.  
L'activitat es realitzarà en horari diürn i segons l'estudi acústic del projecte tècnic, el nivell sonor en l'exterior complirà amb els límits vigents.  
L'estudi d'impacte ambiental inclou un pla de vigilància ambiental basat en la verificació periòdica de l'emmagatzematge i gestió correcta dels residus, vigilant especialment l'àrea de recepció i el manteniment durant el funcionament de l'activitat dels nivells de soroll admissibles.  
  
  
Consideracions jurídiques  
Les instal·lacions de gestió d'RAEE estan subjectes a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I (grup 6.c.2) del Decret 162/1990, de 15 d'octubre, modificat pel Decret 32/2006, de 10 de març.  
L'expedient ha observat els tràmits previstos en la secció 1a, capítol II, del títol 2, de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot el que antecedeix, a proposta del Servei d'Avaluació d'Impacte Ambiental i amb el vistiplau del subdirector general del Canvi Climàtic i Qualitat Ambiental, fent ús de les atribucions que tinc resolc:  
  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte de planta d'emmagatzematge i valorització d'RAEE no perillosos, promogut per Recuperaciones ByH, SAU, a Crevillent, sempre que el mateix es desenvolupe d'acord amb el que s'estableix en l'estudi d'impacte ambiental, el projecte tècnic i altra documentació que consta en l'expedient i de conformitat amb les condicions següents:  
  
- Respecte a la llista definitiva de residus admissibles, condicions de càrrega, descàrrega, emmagatzematge i operacions de valorització a realitzar, quedarà limitat per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER i operacions de valorització que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent. No s'admetran residus mesclats amb uns altres que queden fora de l'abast de l'autorització.  
- La càrrega i descàrrega es realitzarà exclusivament a l'interior de la instal·lació.  
- Disposarà de material absorbent i eines per a recollir xicotets vessaments.  
- Els bancs de treball disposaran d'eines adequades i de suficients recipients per a la separació de les diferents fraccions.  
- Al començament de l'activitat i almenys cada cinc anys es realitzaran auditories acústiques per una entitat col·laboradora de l'administració en matèria de qualitat ambiental, fent constar els resultats en un llibre de control que estarà a la disposició de les administracions competents. Les auditories es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
- Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
- En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Ordenar la publicació d'aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Aquesta declaració d'impacte ambiental no serà objecte de recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 15 de març de 2022.- El director general de Qualitat i Educació Ambiental: Joan Piquer Huerga.